Primarul Iaşiului, Mihai Chirica, riscă excluderea din PSD, după ce nu s-a prezentat în faţa comisiei de etică a filialei județene a partidului, unde a fost chemat pentru a da lămuriri privind atacurile sale repetate la adresa conducerii formațiunii.

Mihai Chirica

ACTUALIZARE 21.58. Membrii Comisiei de Etică din cadrul PSD Iaşi au propus marţi Biroului Permanent Judeţean al filialei excluderea primarului Mihai Chirica din partid, pentru atacurile repetate ale edilului ieşean la adresa conducerii PSD.

Reprezentanţi din conducerea PSD Iaşi au confirmat marţi seară pentru News.ro faptul că membrii Comisiei de Etică au decis cu patru voturi din şapte excluderea primarului de Iaşi Miha iChirica din PSD, propunerea fiind înaintată Biroului Permanent Judeţean al organizaţiei.

_____________________________________________________________________________________________________________________________________

În ultima săptămână, au fost audiaţi în comisia de etică a organizaţiei mai mulţi reprezentanţi ai PSD Iaşi, între care liderul filialei municipale Paul Boişteanu, viceprimarul municipiului Gabriel Harabagiu, dar şi fostul deputat Sorin Iacoban, cei trei fiind susţinători ai primarului Mihai Chirica.

Surse din cadrul PSD Iaşi au declarat marţi pentru News.ro că membrii comisiei de etică vor întocmi un raport privind activitatea mai multor social-democraţi, care va fi discutat în prima şedinţă a Biroului Permanent Judeţean al PSD Iaşi.

„Când raportul va fi gata, va fi convocat BPJ. Asta se va întâmpla repede, posibil chiar săptămâna aceasta. Se poate ajunge la excluderea primarului din partid“, afirmă surse social-democrate.

Mai mulţi lideri PSD Iaşi îi reproşează lui Chirica faptul că în luna ianuarie, filiala municipală, controlată de primarul de Iaşi, şi-a anunţat susţinerea pentru fostul premier Mihai Tudose, în condiţiile în care organizaţia judeţeană s-a poziţionat de partea liderului partidului, Liviu Dragnea.

În ultimul an, Mihai Chirica a avut puncte de vedere critice la adresa conducerii PSD pe diverse teme, el cerând chiar demisia liderului partidului, Liviu Dragnea.